KYK: 3 j. skorsing vir middelvinger | Netwerk24
08 Oktober 2019 05:52
Die voorste geldverdiener in Korea se beroepsgholf-reeks is vir drie jaar geskors nadat hy 'n toeskouer wat geraas gemaak het met sy selfoon, die middelvinger gewys het.
Bio Kim se gholfloopbaan is skielik tot stilstand geruk. Foto: Getty Images
GolfChannel berig Bio Kim, nr. 302 op die wêreldranglys, het met een hou voorgeloop in die Volvik Daegu Gyeongbuk-ope toe 'n toeskouer op die 16de putjie 'n foto met sy selfoon neem.
Kim was woedend toe hy in die middel van sy gholfswaai die klank van die kamera hoor. Hy het gedraai, 'n obskure teken in die rigting van die toeskouers gemaak en sy stok op die grond geslaan.
Korea se gholfbeheerliggaam (KPGA) het die 29-jarige speler geskors en met $8 350 beboet, al het hy by 'n KPGA-noodvergadering voor joernaliste op sy knieë gegaan en onvoorwaardelik om verskoning gevra.
Kim, wat in 2011 in die Amerikaanse PGA-reeks meegeding het, het uiteindelik die toernooi gewen, sy tweede oorwinning van die jaar.
Die KPGA sê in 'n verklaring Kim het "die integriteit van 'n gholfspeler skade berokken deur 'n oortreding van etiket en ongepaste optrede".
Kim was boonop die voorste puntemaker in die reeks die jaar, maar sal weens sy skorsing nie die seisoen kan voltooi nie.